Thairestaurant i Stavanger har gått konkurs
Thai Nong Khai i Smedgata 7 stenger dørene for godt bekrefter styreleder.
Publisert: 10. august 2018, 14:45
Styreleder forteller at sommerens finvær har ført til omsetningssvikt for Thai Nong Khai i Smedgata. FOTO: Ingebjørg Iversen
Thairestauranten har holdt til i Stavanger siden 2015, men har nå bestemt seg for å legge ned driften.
– Tre måneder med finvær gjorde at omsetningen falt drastisk. Vi har slitt litt fra før og prøvde å holde skuta gående, men i tørken forsvant alle inntektene, sier styreleder i Thai Nong Khai AS, Arnfinn Pedersen til Byas.
Ifølge Pedersen falt inntektene fra rundt 600.000 til 200.000 i måneden. Da så han ingen utvei enn å be tingretten om å slå selskapet konkurs.
Ifølge regnskapsnettstedet Proff.no hadde Thai Nong Khai en omsetning på 4,25 millioner kroner i 2016. Dette ga et resultat på 96.000 kroner før skatt. 2017-regnskapet står ikke oppført.
Starter gitarbutikk i gammel kiosk
Ny restaurant har åpnet dørene i Stavanger Øst
Ifølge kjennelsen fra Stavanger tingrett har selskapet en gjeld på 1,3 millioner kroner. Boet anslås til å ha en verdi på 100.000 til 200.000 kroner. 11 ansatte jobbet i bedriften.
Kan bli ny restaurant
Nå jobbes det med å få nye eiere til å overta driften av restauranten, eller finne noen som ønsker å kjøpe verdiene i boet.
– Vi kommer ikke til å åpne restauranten igjen, men det ligger i kortene at det gjerne er noen andre som har lyst til å starte opp noe i lokalene. Det kan jeg ikke si så mye om foreløpig, sier Pedersen.
Det bekrefter også bostyrer Trond Geitung-Larsen i advokatfirmaet Hammervoll Pind.
– Jeg har ikke fått noen konkrete tilbud, men det kan være noen som er interessert i lokalet. Det vil være naturlig at de som overtar vil drive restaurant, da det er tilrettelagt for dette, sier Geitung-Larsen.
Aftenbladets restaurantkritiker besøkte Thai Nong Khai i november 2015, kort tid etter åpning. Da fikk restauranten terningkast fire og skryt for å ikke ha fornorsket thaimaten.